b'\n_START_ARTICLE_\nDhlodhlo\n_START_PARAGRAPH_\nDhlodhlo, eldre navn Danangombe, er det yngste av de store steinruinkompleksene i Zimbabwe. Det ligger 75 kilometer \xc3\xb8st for Bulawayo, om lag halvveis til Gweru, i provinsen Matabeleland South. _NEWLINE_Danangobe ble grunnlagt under Torwa-dynastiet, som var en av de to statene som rozviene konsentrerte seg om etter at Stor-Zimbabwe (ogs\xc3\xa5 kalt Imbahuru) ble forlatt._NEWLINE_I 1650 overtok Changamire-dynastiet (rozvistammen) makten i Torwariket og dermed ogs\xc3\xa5 Dhlodhlo. For Changamire var Dhlodhlo et av deres viktigste steder. De forsvarte det med kanoner de hadde anskaffet fra portugiserne._NEWLINE_Murverkene har delvis ornamenterte steinsettinger, og dette representerer en betydelig videreutvikling fra de eldre funnstedene av lignende type. Her er det funnet lokal keramikk i Torwa-tradisjon, men ogs\xc3\xa5 gjenstander av nederlandsk herkomst, som for eksempel en ginflaste fra tidlig 1700-tall._NEWLINE_Dhlodhlo forble Changamirerikets sentrum frem til det gikk under i 1830-\xc3\xa5rene p\xc3\xa5 grunn av mfekanenes angrep. Omr\xc3\xa5det ble 1834\xe2\x80\x931837 underlagt ndebelene.'